KOMISIJOS SPRENDIMAS
2007 m. spalio 25 d.
iš dalies keičiantis Bulgarijos ir Rumunijos stojimo akto VI priedo priedėlį dėl tam tikrų pieno perdirbimo įmonių Bulgarijoje
(Pranešta dokumentu Nr. C(2007) 5170)
(Tekstas svarbus EEE)
(2007/689/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo aktą, ypač į VI priedo 4 skyriaus B skirsnio f punkto pirmąją pastraipą,
kadangi:
(1)
2004 m. balandžio 29 d. Europos Parlamento ir Tarybos reglamente (EB) Nr. 852/2004 dėl maisto produktų higienos (1) ir 2004 m. balandžio 29 d. Europos Parlamento ir Tarybos reglamente (EB) Nr. 853/2004, nustatančiame konkrečius gyvūninės kilmės maisto produktų higienos reikalavimus (2), nustatomi tam tikri įmonėms, kurios patenka į šių reglamentų taikymo sritį, taikomi struktūriniai reikalavimai.
(2)
Bulgarijos ir Rumunijos stojimo akto VI priedo 4 skyriaus B skirsnio a ir c punktuose nustatyta, kad tam tikri šiuose reglamentuose išdėstyti struktūriniai reikalavimai Stojimo akto VI priedo priedėlio I ir II skyriuose išvardytoms Bulgarijos įmonėms netaikomi iki 2009 m. gruodžio 31 d., atsižvelgiant į tam tikras sąlygas.
(3)
VI priedo priedėlio I skyriuje pateikiamas ES reikalavimus atitinkančių įmonių, kurioms leidžiama priimti ir neatskyrus perdirbti ES reikalavimus atitinkantį ir jų neatitinkantį pieną, sąrašas, o to paties priedėlio II skyriuje pateikiamas ES reikalavimus atitinkančių įmonių, kurioms leidžiama priimti ir atskirai perdirbti ES reikalavimus atitinkantį ir jų neatitinkantį pieną, sąrašas.
(4)
Įmonių sąrašai iš dalies buvo pakeisti 2006 m. gruodžio 22 d. Komisijos sprendimu 2007/26/EB, iš dalies keičiančiu Bulgarijos ir Rumunijos stojimo akto VI priedo priedėlį dėl tam tikrų pieno perdirbimo įmonių Bulgarijoje (3).
(5)
Bulgarija patikrino padėtį pieno sektoriuje ir iš naujo įvertino VI priedo priedėlio I ir II skyriuose išvardytas įmones.
(6)
Įvertinus sektorių, I skyriuje išvardytos įmonės neatitinka struktūrinių Reglamento (EB) Nr. 852/2004 reikalavimų. Todėl šios įmonės iš I skyriaus sąrašo turėtų būti išbrauktos. Tik 11 įmonių, kurios yra pajėgios tinkamai valdyti dvi skirtingas gamybos linijas, turėtų likti II skyriaus sąraše.
(7)
Siekiant Bendrijos teisės aktų aiškumo, tikslinga Bulgarijos ir Rumunijos stojimo akto VI priedo priedėlio I ir II skyriuose pateiktus įmonių sąrašus pakeisti šio sprendimo priede pateiktais sąrašais.
(8)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bulgarijos ir Rumunijos stojimo akto VI priedo priedėlis pakeičiamas šio sprendimo priedo tekstu.
2 straipsnis
Šis sprendimas skirtas valstybėms narėms.
Priimta Briuselyje, 2007 m. spalio 25 d.